**Nedstenging av statsapparatet** (*Government shutdown*) vil si at deler av den statlige virksomheten i USA stenges fordi det ikke foreligger et godkjent budsjett for den føderale staten, eller i noen tilfeller for en enkelt delstat. En nedstenging ved årsskiftet 2018/19 varte i 34 dager.

Bakgrunn
--------

Ifølge USAs grunnlov skal Kongressen i lovs form bestemme hvordan statens penger skal brukes. I praksis vil det si at USAs statsbudsjett blir til lov først etter at de to kamrene i Kongressen, Representantenes hus og Senatet, begge har vedtatt det og presidenten deretter har sanksjonert det.

Loven *Anti-Deficiency Act*, som ble vedtatt i 1884, forbød statsadministrasjonen å drive uten å ha fått bevilget midler. President Jimmy Carter ba om at det ble foretatt en vurdering av hvordan loven skal forstås. Justisministeren konkluderte i 1980 med at dersom en leder i statsadministrasjonen ser at det ikke er mer penger å drive for, skal de ansatte permitteres.

Nedstenginger
-------------

Under nedstengningen i 2019 ble regjeringens hjemmeside stengt.
Den første nedstenging av statsapparatet skjedde i 1976 mens Gerald Ford var president. I Carters presidenttid forekom fem nedstenginger.
I Ronald Reagans åtte år som president stengte statsadministrasjonen åtte ganger med varighet opp til fire dager, og under George H.W. Bush skjedde det samme én gang.

Under president Bill Clinton forekom to nedstenginger, den seneste av dem varte 21 dager.

I 2013, mens Barack Obama var president, varte en nedstenging i 16 dager.

I januar 2018 varte en nedstenging tre dager. En ny nedstengning startet 22. desember 2018. Den 12. januar 2019, var dette blitt den lengste i USAs historie. Kongressen hadde vedtatt et budsjett, men president Donald Trump nektet å godkjenne det og sendte det tilbake til kongressen. Han forlangte at bygging av en mur på grensen mot Mexico skulle finansieres med 5,7 mrd. dollar i budsjettet. Først 25. januar 2019 ble statsapparatet gjenåpnet, da president Trump inngikk en avtale med Kongressen om å holde statsapparatet åpent i tre uker mens budsjettforhandlingene fortsatte.

Konsekvenser
------------

Hvor mye som stenges har variert. Departementene landbruk, næring, bolig, innenriks, justis, samferdsel og finans og flere andre virksomheter, totalt om lag en fjerdedel av statsapparatet, var berørt i nedstengingen i 2018–19. De som arbeider med nasjonal sikkerhet, herunder de militære styrker, og med liv og helse, er unntatt. Det betyr at grupper som flygeledere, fengselsbetjenter og grensevakter må arbeide, men ikke får utbetalt lønn så lenge nedstengingen varer. Blant virksomheter der de ansatte ikke arbeider, er National Park Service som driver USAs nasjonalparker og nasjonale monumenter.

I delstatene
------------

I Minnesota og New Jersey har det forekommet nedstenginger.

Referanser
----------

1. 1 2  «Derfor oppsto krisen som stenger deler av USA». *www.vg.no* **(norsk)**. 1. oktober 2013. Besøkt 11. januar 2019.
2. ↑  «Here is every previous government shutdown, why they happened and how they ended». *Washington Post* **(engelsk)**. Besøkt 11. januar 2019.
3. ↑  Matthews, Dylan (19. januar 2018). «All 20 previous government shutdowns, explained». *Vox*. Besøkt 11. januar 2019.
4. 1 2 3 4
5. ↑  NTB. «Nedstengningen i USA den lengste i historien. 800.000 statsansatte får ikke lønn.». *Aftenposten*. Besøkt 12. januar 2019.
6. ↑  «– Det er en ironi i å stenge innvandringsdomstolene når hele nedstengningen handler om innvandring». *www.dagsavisen.no* **(norsk)**. Besøkt 11. januar 2019.
7. ↑  Kvale, Anders Nybakken. «Trump gjenåpner statsapparatet midlertidig». *E24*. Besøkt 26. januar 2019.
8. ↑  Lorentzen, Marius. «Ingen budsjettenighet i USA: Nå blir det «shutdown»». *E24*. Besøkt 11. januar 2019.
9. ↑  «Rekordlang «shutdown» i USA: Flygeledere saksøker Trump». *www.vg.no* **(norsk)**. 11. januar 2019. Besøkt 12. januar 2019.
10. ↑  «A sign of things to come?». *The Economist*. 7. juli 2011. ISSN 0013-0613. Besøkt 11. januar 2019.
11. ↑  «Conclusion: Transition Phase or a Sign of Things to Come?». *China’s Creative Industries*. doi:10.4337/9781849804707.00013. Besøkt 11. januar 2019.

Eksterne lenker
---------------

* Federal government shutdowns since 1976. cnn.com